
FUNDAMENTELE PSIHOLOGIEI 


3. Principiul reflectării şi modelării informaţionale 

Acest principiu ne răspunde la întrebarea: "Ce este psihicul ca 
fenomen, în ce constă natura lui calitativă?" Aceasta este una din 
întrebările cardinale ale psihologiei, care s-au pus dintotdeauna. 
Răspunsurile la această întrebare au oscilat în timp între variantele 
substanţialiste şi variantele energetiste. În variantele substanţialiste, 
psihicul era identificat cu o substanţă suí generis denumită fluid sau 
homunculus, situată în interiorul individului şi conferindu-i atribute 
funcţionale specifice. Varianta energetistă identifica psihicul cu o formă 
particulară de energie. Cea mai pregnantă variantă energetistă o 
reprezintă teoria energiilor specifice ale organelor de simţ, elaborată de 
neurofiziologul german Johannes Muller în a doua jumătate a secolului 
XIX. Această teorie susţinea că senzațiile şi percepțiile reprezintă forme 
specifice ale energiilor pe care le conţin în ele organele de simţ şi care 
sunt activate sub acţiunea stimulilor externi. 

Considerarea psihicului ca substanţă sau energie duce frecvent la 
eliminarea caracteristicilor lui calitative specifice şi la dizolvarea lui fie în 
structurile substanţiale ale creierului, fie în formele energetice biologice şi 
biofizice care au loc în organism. 

Principiul reflectării s-a conturat în a doua jumătate a secolului XIX; 
prin el se viza găsirea unui alt răspuns, mai adecvat, la întrebarea: "Care 
este natura ontologică, existenţială a psihicului?" În prima sa variantă, 
acest principiu a valorificat principiile şi legile fizicii, în special ale opticii, 
care demonstrau posibilitatea oglindirii unui corp într-un alt corp sub 
forma imaginii, datorită raportului de absorbţie, reflexie şi refracție a 
luminii care cade pe suprafaţa corpului reflectat. Ulterior, acest principiu 
s-a adecvat la particularităţile funcţionale ale sistemului nervos central şi 
ale creierului. 

In forma lui elaborată, finală, acest principiu susţine că psihicul, din 
punct de vedere ontologic (existenţial), trebuie definit ca o formă 
particulară de reflectare. Atributele acestei reflectări sunt: 

1. Se realizează de câtre o materie superior organizată şi 
dezvoltată - creierul; 

2. Are un caracter subiectiv; 

3. Are un caracter ideal. 

Caracterul subiectiv înseamnă că orice proces psihic se realizează 
şi aparţine unui individ concret; nu există procese psihice extra- 
individuale. 

Caracterul subiectiv se mai referă la dependenţa conţinutului şi 
formei de realizare a reflectării psihice de particularităţile structural- 
funcţionale interne ale subiectului: în raport cu unul şi acelaşi obiect sau 
una şi aceeaşi situaţie subiectivă, la diferiţi subiecţi vor apărea diferite 
conţinuturi psihice, aceasta datorită diferenţelor în structura organizării 
lor interne. 

De asemenea, acest caracter se referă la implicarea activă a 
subiectului în desfăşurarea procesului de reflectare. Subiectul se 


angajează voluntar în percepţie, memorie, rezolvarea de probleme; 
reflectarea psihică are caracter activ şi selectiv. 

Caracterul ideal înseamnă că forma de reflectare psihică se opune 
substanţialului, materialului. Ca atare, pe lingă substanţă şi energie, 
există o realitate ideală: psihicul Se poate spune că "idealul este 
materialul tradus şi transpus în capul omului", procesele de traducere şi 
transpunere realizînd reflectarea psihică. 


Ca formă particulară de reflectare, psihicul se întemeiază pe şi 
derivă din proprietăţile generale de reflectare a materiei. Toate corpurile 
au însuşirea de a înregistra şi reproduce în manieră proprie influenţele şi 
acţiunile exercitate asupra lor de celelalte corpuri. Proprietatea de 
reflectare se realizează în cadrul unei relaţii funcţionale cu doi termeni 
principali: 

- termenul reflectat, care acţionează şi exercită anumite influenţe 
şi acţiuni; 

- termenul reflectant, care receptează acţiunea şi o reproduce în 
manieră proprie. 

Reflectantul oglindeşte, reflectă caracteristicile acţiunii exercitate 
de reflectat. Natura calitativă a  reflectării se determină după 
caracteristicile reflectantului şi, după cum reflectatul este un corp 
neînsufleţit sau un corp însufleţit, calitatea reflectării se va modifica în 
mod corespunzător. 

Forme principale de reflectare: 

- mecanică: se realizează prin modificarea structurală, de formă 
sau de poziţie spaţială a reflectantului (ex: lovirea bilei cu tacul); 

- mecanică de tip optic: se realizează în formă de imagine virtuală 
pe baza interacțiunii între fasciculele de lumină şi lentile sau oglinzi; 

- biologică: apare la organismele vii şi se realizează prin procese 
metabolice. Organismul viu realizează schimburi de substanţe şi energie 
cu mediul, transformări chimice asupra acestor substanţe şi energii, 
extrăgind elementele necesare propriei structuri şi funcţionări; 

- psihică: formă superioară de reflectare realizată prin intermediul 
sistemului nervos; ea se bazează pe relaţia şi funcţia de semnalizare şi 
designare-reprezentare. Adică acţiunile stimulilor externi sunt supuse 
unor operaţii logice de prelucrare şi interpretare. Aceste operaţii se 
concretizează în constituirea unor imagini ideale, care se pune în 
corespondenţă cu stimulii sau obiectele externe care acţionează în 
momentul dat asupra organelor de simţ. 

Imaginea presupune stabilirea unei relaţii de asemănare cu 
obiectul sau stimulului extern, pe baza căreia devine posibilă 
diferenţierea (sau discriminarea) şi identificarea, recunoaşterea obiectelor 
în individualitatea lor specifică. 

Pe lîngă forma imagistică, reflectarea psihică, îndeosebi la nivelul 
omului, îmbracă şi forma constructivistă. Constructivismul reprezintă acea 
modalitate superioară de prelucrare şi integrare a informaţiilor şi datelor 
externe prin intermediul simţurilor, care face posibilă elaborarea de 
generalizări şi  simbolizări. Aceste  generalizări şi simbolizări sunt 
concretizate în forma noţiunilor şi conceptelor. Spre deosebire de 
percepţie şi reprezentare, noţiunea sau conceptul nu presupune existenţa 


unei relaţii de asemănare cu obiectul sau realitatea reflectată, ci doar a 
unei relaţii de reprezentare-designare convenţională. 

Aşadar, reflectarea psihică la nivelul omului se realizează în două 
forme esenţiale: 

- sub formă de imagini (reflectarea imagistică) 

- sub formă de constructe mentale, logice (generalizarea 
abstractă) 

În ambele cazuri, reflectarea este mediată prin cuvînt. Cuvîntul 
fixează imaginea perceptivă şi intervine şi în formarea conceptelor. 

Principiul reflectării a fost întregit, definitivat în a doua jumătate a 
secolului XX prin adăugirea principiului modelării informaţionale. 


4. Principiul modelării informaţionale 

În definirea statutului ontologic al psihologiei, la noţiunea clasică 
de reflectare s-a adăugat noţiunea modernă de informație (introdusă de 
cibernetica teoretică). Prin introducerea noţiunii de informaţie, a rezultat 
modificarea modelului clasic al Universului, adică a modelului 
bidimensional, în care Universul era considerat ca avînd două dimensiuni 
stabilite de fizica clasică: substanţa şi energia. Cibernetica a introdus 
dimensiunea informaţională, de aici rezultind modelul tridimensional al 
Universului. 

Informaţia devine aşadar o entitate obiectivă, bazal constitutivă a 
întregului univers. Încercînd să definească noţiunea de informaţie, Norbert 
Wiener nu găseşte iniţial decît o formulare tautologică: "Informaţia este 
doar informaţie, ea nu este nici substanţă, nici energie." 

Spre deosebire de substanţă şi energie, informaţia este lipsită de 
proprietăţi nemijlocit perceptibile. In această situaţie, se pune întrebarea: 
cum se poate testa existenţa ei reală? 

Existenţa reală a informaţiei se verifică şi se testează indirect, pe 
baza analizei şi evaluării efectelor pe care ea le produce la nivelul 
sistemelor receptoare. Dacă primim un stimul din afară şi sistemul dă un 
răspuns eficient (care să-i păstreze echilibrul, organizarea internă), 
aceasta înseamnă că el realizează integrare de informaţie (opusul 
informaţiei este entropia). Astfel apare o nouă definiţie a informaţiei: 

Informația este măsura gradului de organizare la nivelul sistemelor 
reale, aflate în ipostaza de receptoare ale influențelor exercitate din afară 
asupra lor. Oriunde există organizare, dezvoltare, optimizare, acolo se 
realizează integrare de informație. Oriunde există oscilații, perturbări, 
disfuncţii, acolo locul informaţiei este luat de entropie. 

Făcînd o paralelă între noţiunea de informaţie şi noţiunea de 
psihic, se constată că, din punctul de vedere al semnificației, al 
conţinutului, ele sunt foarte apropiate şi de acelaşi gen (rang): 

1. Ca şi informaţia, psihicul este lipsit de proprietăţi sensibile. 

2. Ca şi informaţia, psihicul se realizează, se formează şi 
funcţionează în cadrul relaţiei de comunicare dintre subiect şi lumea 
exterioară. 

3. Ca şi informaţia, psihicul diferenţiază indivizii concreţi. 

4. Ca şi informaţia, psihicul presupune existenţa unui anumit 
suport substanţial-energetic (sistemul nervos, creierul) şi a unor anumite 
mecanisme pentru a se putea realiza. 


Modelarea informaţională arată că reflectarea psihică se realizează 
în forma unor modele informaţionale. Aceste modele informaţionale sunt 
de două tipuri: 

- izomorfice, în cadrul cărora se stabilesc corespondente biunivoce, 
de 1-1 între elementele interne ale modelului (imaginii) şi proprietăţile 
obiectului (adică imaginea reproduce punct cu punct elementele şi 
proprietăţile obiectului; exemplu: percepţia individuală). 

- homomorffice, în care se produce o comprimare şi selectare a 
informaţiei (despre însuşirile concrete ale obiectelor), astfel încît obiectul 
este reprezentat selectiv (exemplu: noţiunea. 

Putem spune că psihicul este un ansamblu de modele 
informaţionale ale lumii obiective externe. 


5. Principiul unităţii conştiinţă-activitate 

A fost introdus în psihologie de Pierre Janet (creatorul psihologiei 
conduitei), argumentat şi dezvoltat de H. Wallon (De la act la gindire), J. 
Piaget (Psihologia inteligenței), A. Leontiev (Probleme ale dezvoltării 
psihice) şi L. Vigoţki (Opere Alese, vol. |, 11). 

Acest principiu răspunde la întrebarea: care este originea 
structurilor şi proceselor psihice? În istoria psihologiei, în legătură cu 
această problemă au existat două curente diametral opuse: /ine/ismul 
(imanentismul) şi curentul tabula rasa. 

Potrivit ineismului, structurile psihice sunt date, înnăscute, 
preformate; manifestarea lor se produce treptat şi succesiv în cursul vieţii 
individului. Înaintarea în vîrstă scoate la suprafaţă şi pune în funcţiune noi 
structuri psihice, aflate pînă atunci în stare latentă. Mediul extern nu are 
decit, cel mult, rol de declanșator şi activator al structurilor preexistente. 

Imanentismul îşi are rădăcinile în antichitate, în concepţia lui 
Platon, care formulează teza Ideilor înnăscute. Această teză va fi reluată 
în epoca modernă de Kant şi amplu dezvoltată sub forma Categoriilor 
apriorice, acestea fiind structuri de gîndire existente înaintea şi în afara 
oricărei experienţe senzoriale. Şi Descartes admite ideea unor structuri 
psihice predeterminate, preexistente, de tipul gîndirii. Gîndirea reflexivă 
este preexistentă, imanentă în individ; ea precedă existenţa individului. 

În plan ştiinţific, ideea imanentismului structurilor psihice este 
argumentată şi dezvoltată de antropologul şi psihologul englez Francis 
Galton. În lucrarea sa, Geniul ereditar, el demonstrează că aptitudinile, 
capacităţile intelectuale şi de alte tipuri reprezintă o zestre înnăscută de 
sorginte ereditară. Acesta este un pas înainte faţă de abordarea filosofică. 
Galton demonstrează, pe baza analizei unor familii de genii şi de 
personalităţi din ştiinţă, tehnică, artă, în comparaţie cu alte familii cu 
aptitudini scăzute. 

Imanentismul este susţinut de şcoala gestaltistă, care afirma că nu 
există în natură materie fără formă, neorganizată în structuri şi care lega 
structurile psihice de legea fundamentală a organizări. Această lege 
acţionează în mod obiectiv, infailibil şi generează anumite forme şi 
structuri. 

Cu aplicare la capacităţile verbale, imanentismul a fost susţinut de 
lingvistul şi logicianul N. Chomsky, care afirma că structurile verbale 
fundamentale sunt preformate, existente în individ pe baza codului 


genetic. Pe această temă, Chomsky a avut o amplă dispută cu Piaget, 
consemnată în Problemele limbajului. 


Curentul tabula rasa îşi are originea în filosofia empirist-pozitivistă 
engleză reprezentată de F. Bacon şi J. Locke. Potrivit acestei concepţii, 
"nimic nu există în intelect care mai înainte să nu fi existat în simţuri". 
Rezultă că structurile gîndirii se formează pe baza senzaţiilor şi 
percepţiilor. 

Principiul tabula rasa a fost amplu dezvoltat în opera marilor 
materialişti francezi ai secolului XVIII (Diderot, La Mettrie, Helvetius, 
D'Hollbach). Aceştia avansează opinia cum că, la naştere, copilul este un 
fel de tablă albă, lipsit de orice dotare sau zestre adaptativă. Pe această 
tablă încep să înregistreze impresii şi urme, umplînd-o cu un anumit 
conţinut, mediul extern şi regimul educaţional în special. Aşadar, individul 
devine, din punct de vedere psihic, ceea ce reuşeşte să facă mediul şi 
educaţia din el în decursul vieţii sale. Toate componentele vieţii psihice se 
formează şi se dezvoltă treptat, sub acţiunea exclusivistă a factorilor de 
mediu. Toate componentele vieţii psihice sunt dobîndite. 

Această absolutizare a mediului a dus în impas explicarea 
adevăratelor origini şi adevăratei modalităţi de devenire a structurilor 
psihice interne, ca şi orientarea imanentistă, care absolutizează rolul 
eredității. 

După prima jumătate a secolului XX, s-a produs ieşirea din acest 
impas prin adoptarea: 


6. Principiul genetic interacţionist 

Potrivit acestui principiu, funcţiile şi procesele psihice se constituie, 
se diversifică, se dezvoltă şi se consolidează în cursul vieţii individului, 
adică în ontogeneză. Acest proces se desfăşoară în sens ascendent, de la 
simplu la complex, de la inferior la superior, de la difuz, nediferenţiat la 
diferențiat, individualizat. Dinamica procesului genetic traversează o 
succesiune de stadii sau etape numite stadii psihogenetice. Fiecare stadiu 
se desfăşoară pe parcursul unei anumite perioade de timp, incluzînd un 
număr mai mare sau mai mic de ani de viaţă ai individului. Între stadii 
există un raport ierarhic de subordonare, în sensul că stadiul ierarhic 
superior determină caracteristicile calitative ale întregii organizări psihice, 
el integriînd astfel, pe o schemă funcţională nouă, conținuturile stadiilor 
anterioare, inferioare. 


Stadiile psihogenetice ale intelectului după J. Piaget 

1. Stadiul primar _ senzoriomotor (0-3 ani). Elementul definitoriu 
pentru organizarea psihică a individului îl reprezintă complexele 
senzoriale şi motorii ce se constituie pe baza interacțiunii directe a 
copilului cu obiectele din jur. 

2. Stadiul preoperator (3-7 ani), alcătuit din acţiuni concrete de 
modificare şi transformare în starea dată a obiectelor, numai într-un 
singur sens. 

3. Stadiul operaţiilor concrete (7-11 ani). Apar transformări 
operatorii, bazate pe realizarea transformării în dublu sens: transformarea 
lui A în B (directă), A-B, va fi corelată cu transformarea lui B în A 
(inversă), B>A. In acest stadiu, pentru fiecare transformare se dezvoltă şi 


opusul ei şi se leagă într-o schemă funcţională compactă, schema 
operatorie, care are ca atribut esenţial reversibilitatea. 

Acest stadiu se numeşte concret deoarece transformările se pot 
efectua cu succes de către copil numai dacă sunt sprijinite de obiecte 
concrete sau de imaginile lor. In ultima parte a stadiului se desprinde 
stadiul limbajului extern (al vorbirii cu voce tare), care ia locul obiectelor 
în cadrul operaţiilor de transformare. 

4. Stadiul operaţiilor logico-formale (11-14 ani). Se produce 
interiorizarea schemelor operatorii şi situarea lor pe suportul limbajului 
interior. Locul obiectului şi al imaginii sale externe este luat de semnele şi 
simbolurile convenţionale (cuvinte), de aceea operaţiile devin formale. 
Din acest moment se poate vorbi despre structurarea şi intrarea în 
funcţiune a gîndirii interne formal-abstracte. Un rol esenţial în acest 
proces îl are însuşirea unor discipline abstracte ca matematica, psihologia 
etc. 


Potrivit principiului genetic interacţionist, structura psihicului îşi are 
originea în interacţiunea directă copil şi obiectele sau lucrurile concrete 
din jur. Forma primordială de manifestare a psihismului este acţiunea 
concretă; schemele acestor acţiuni, prin interiorizare, se transformă în 
structuri psihice specifice. 

Interacţionismul presupune ca, în explicarea naşterii şi dezvoltării 
funcţiilor şi proceselor psihice, să operăm cu relaţia dintre cele două 
categorii de factori principali: ereditatea şi mediul. Nu există structură 
psihică în care să se exprime exclusiv ereditatea sau exclusiv mediul. Dar 
ponderea celor doi factori la nivelul diferitelor structuri psihice poate fi 
diferită. 

Pe scurt: 

Conştiinţa provine din acţiune; 

Conştiinţa coordonează acţiunea; 

Conştiinţa reflectă acţiunea în plan extern, care o reflectă înapoi în 
conştiinţă. 


